CELEX: 62009TN0439
Language: et
Date: 2009-10-23 00:00:00
Title: Kohtuasi T-439/09: 23. oktoobril 2009 esitatud hagi — Purvis versus parlament

16.1.2010   
            
            
               ET
            
            
               Euroopa Liidu Teataja
            
            
               C 11/32
            
         23. oktoobril 2009 esitatud hagi — Purvis versus parlament
   (Kohtuasi T-439/09)
   2010/C 11/61
   Kohtumenetluse keel: prantsuse
   
      Pooled
   
   
      Hageja: John Robert Purvis (Saint-Andrews, Ühendkuningriik) (esindajad: advokaadid S. Orlandi, A. Coolen, J.-N. Louis ja É. Marchal)
   
      Kostja: Euroopa Parlament
   
      Hageja nõuded
   
   
               —
            
            
               tunnistada parlamendi büroo 9. märtsi ja 1. aprilli 2009. aasta otsused õigusvastaseks osas, milles nendega muudeti täiendavat pensioniskeemi ning kaotati võimalus maksta täiendavat pensioni teatavates erivormides neile Euroopa Parlamendi liikmetele või endistele liikmetele, kes on selle vabatahtliku pensioniskeemiga omal valikul liitunud;
            
         
               —
            
            
               tühistada parlamendi 7. augusti 2009. aasta otsus, millega keelduti hageja pensioni 25 % ulatuses konkreetse summana välja maksmast;
            
         
               —
            
            
               mõista kohtukulud välja parlamendilt.
            
         
      Väited ja peamised argumendid
   
   Hagi on esitatud parlamendi 7. augusti 2009. aasta otsuse peale, mille parlament võttis vastu Euroopa Parlamendi liikmete tasusid ja hüvitisi käsitleva otsuse VIII lisas ära toodud täiendavat (vabatahtlikku) pensioniskeemi reguleerivate — muudetud parlamendi 9. märtsi 2009. aasta otsusega — eeskirjade alusel ning millega jäeti rahuldamata hageja taotlus, et talle makstaks täiendavat pensioni alates 2009. aasta augustist osaliselt konkreetse summana (25 %) ja osaliselt perioodiliste väljamaksetena.
   Hageja esitab oma hagi põhjendamiseks neli sisulist väidet:
   
               —
            
            
               rikutud on hageja omandatud õigusi ja õiguspärase ootuse põhimõtet;
            
         
               —
            
            
               rikutud on võrdse kohtlemise ja proportsionaalsuse üldpõhimõtteid;
            
         
               —
            
            
               rikutud on Euroopa Parlamendi liikmete tasusid ja hüvitisi käsitleva otsuse artiklit 29, mis näeb ette, et kvestorid ja peasekretär kontrollivad selle otsuse tõlgendamist ja nõuetekohast kohaldamist;
            
         
               —
            
            
               rikutud on heauskse täitmise põhimõtet ning põhimõtet, mille kohaselt omavoliliselt kehtestatud klauslid on tühised.